OZNÁMENIE KOMISIE

Posúdenie opatrení prijatých Portugalskom a Španielskom



v reakcii na rozhodnutia Rady z 8. augusta 2016, ktorými sa Portugalsko a Španielsko upozorňujú, aby prijali opatrenia na zníženie deficitu považované za nevyhnutné na nápravu situácie nadmerného deficitu

1.Úvod

Rada 8. augusta 2016 prijala rozhodnutia podľa článku 126 ods. 9 Zmluvy o fungovaní Európskej únie (ZFEÚ), ktorými sa Portugalsko a Španielsko upozorňujú, aby prijali opatrenia na zníženie deficitu považované za nevyhnutné na nápravu situácie nadmerného deficitu.

Portugalsko bolo upozornené, aby do roku 2016 odstránilo nadmerný deficit tým, že v tomto roku zníži deficit verejných financií na 2,5 % HDP. V tomto cieli nebol zahrnutý vplyv priameho účinku potenciálnych opatrení na podporu bánk. Na základe prognózy Komisie z jari 2016, o ktorú sa opieralo rozhodnutie Rady, cieľ zodpovedal nezmenenému štrukturálnemu saldu v porovnaní s rokom 2015. Rada tiež rozhodla, že Portugalsko by malo použiť všetky neočakávané zisky na zrýchlenie znižovania deficitu a dlhu. Okrem úspor zahrnutých do prognózy Komisie z jari 2016 malo Portugalsko v roku 2016 prijať a v plnom rozsahu vykonať aj konsolidačné opatrenia vo výške 0,25 % HDP. To znamenalo najmä úplné vykonanie konsolidačných opatrení začlenených do rozpočtu na rok 2016 vrátane ďalšej kontroly výdavkov pri obstarávaní tovarov a služieb, ktorá je zdôraznená v programe stability, a doplnenie týchto úspor ďalšími opatreniami štrukturálnej povahy s cieľom dosiahnuť požadované fiškálne úsilie. Rada nakoniec v záujme zabezpečenia trvalého zlepšovania verejných financií vyzvala Portugalsko, aby dôsledne uplatňovalo rámcový zákon o rozpočte a zákon o kontrole záväzkov a ďalej zlepšovalo výber daní a kontrolu výdavkov. Portugalsko malo predložiť jasný harmonogram a vykonať kroky na úplné vyrovnanie neuhradených súm a zlepšenie efektívnosti systému zdravotnej starostlivosti, na zníženie závislosti dôchodkového systému od rozpočtových presunov a na zaistenie fiškálnych úspor pri reštrukturalizácii štátnych podnikov.

Španielsko bolo upozornené, aby do roku 2018 odstránilo nadmerný deficit znížením deficitu verejných financií na 4,6 % HDP v roku 2016, na 3,1 % HDP v roku 2017 a na 2,2 % HDP v roku 2018. Na základe aktualizovanej prognózy Komisie z jari 2016, z ktorej vychádzalo rozhodnutie Rady, uvedená situácia zodpovedala zhoršeniu štrukturálneho salda o 0,4 % HDP v roku 2016 a jeho zlepšeniu o 0,5 % HDP v roku 2017 aj v roku 2018. Rada tiež rozhodla, že Španielsko by malo použiť všetky neočakávané zisky na zrýchlenie znižovania deficitu a dlhu, a zároveň prijať a v plnom rozsahu vykonať konsolidačné opatrenia vo výške 0,5 % HDP v roku 2017 aj v roku 2018, a to popri úsporách už zahrnutých do aktualizovanej prognózy Komisie z jari 2016. Rada nakoniec vyzvala Španielsko, aby prijalo opatrenia na posilnenie fiškálneho rámca, najmä s cieľom zvýšiť automatickosť uplatňovania mechanizmov na prevenciu a nápravu odchýlok od rozpočtových cieľov a posilniť prínos výdavkového pravidla stanoveného v zákone o stabilite pre udržateľnosť verejných financií. Okrem toho vyzvala španielsku vládu, aby vytvorila konzistentný rámec na zabezpečenie transparentnosti a koordinácie politiky verejného obstarávania v prípade všetkých verejných obstarávateľov a subjektov, vrátane náležitých mechanizmov kontroly ex-ante a ex-post na zabezpečenie účinnosti a dodržiavania právnych predpisov.

V súlade s článkom 3 ods. 4a nariadenia Rady (ES) č. 1467/97 Rada stanovila pre Portugalsko a Španielsko lehotu do 15. októbra 2016 na predloženie podrobnej správy o opatreniach prijatých v reakcii na rozhodnutie Rady. Správa určená Rade a Komisii zdôrazňujúca fiškálne opatrenia prijaté so zámerom splniť ciele stanovené Radou bola predložená 15. októbra 2016 v prípade Španielska a 17. októbra 2016 v prípade Portugalska.

Komisia na základe informácií obsiahnutých v správach o prijatých opatreniach preskúmala rozpočtové stratégie Portugalska a Španielska s cieľom posúdiť, či oba členské štáty dodržali rozhodnutia Rady z 8. augusta 2016.

Rámček č. 1: Metodika posudzovania účinných opatrení Podľa nariadenia (ES) č. 1467/97 a kódexu správania by sa za členský štát, ktorý prijal účinné opatrenia, mal členský štát považovať vtedy, ak konal v súlade s odporúčaním Rady podľa článku 126 ods. 7 ZFEÚ alebo rozhodnutím Rady o upozornení podľa článku 126 ods. 9. V kódexe správania sa uvádza, že v posúdení účinných opatrení by sa pozornosť mala venovať najmä otázke, či dotknutý členský štát dosiahol ročné rozpočtové ciele a príslušné zlepšenie svojho salda očisteného od cyklických vplyvov bez jednorazových opatrení a iných dočasných opatrení tak, ako to odporúčala Rada. V metodike posudzovania účinných opatrení sa vyžaduje, aby sa najprv overilo, či členský štát dodržiava cieľovú hodnotu celkového deficitu a príslušné zlepšenie štrukturálneho salda, ako sa vyžaduje v odporúčaní Rady alebo v rozhodnutí Rady o upozornení. Ak je to tak, postup sa pozastaví. Ak členský štát nedosiahol – alebo hrozí, že nedosiahne – cieľovú hodnotu celkového deficitu alebo požadované zlepšenie štrukturálneho salda, vykoná sa dôkladná analýza dôvodov tohto zlyhania. V dôkladnej analýze sa posudzuje, či členský štát konal v súlade s odporúčaním Rady alebo rozhodnutím Rady o upozornení, a vychádza sa z dvoch komplementárnych opatrení fiškálneho úsilia: i) z metódy „zhora nadol“, ktorou sa meria zmena štrukturálneho salda upraveného o revíziu rastu potenciálnej produkcie, neočakávané príjmy/výpadky príjmov a neočakávané udalosti, v porovnaní so základným scenárom, z ktorého vychádza odporúčanie Rady alebo rozhodnutie Rady o upozornení a ii) z metódy „zdola nahor“, ktorou sa odhaduje rozpočtový vplyv jednotlivých implementovaných diskrečných fiškálnych opatrení a vývoj v oblasti výdavkov, na ktoré má vláda vplyv, v porovnaní so základným scenárom, z ktorého vychádza odporúčanie Rady alebo rozhodnutie Rady o upozornení. Dôkladnú analýzu dopĺňajú aj ďalšie relevantné kvalitatívne úvahy, ktoré Komisii umožnia vypracovať kvalifikované posúdenie toho, či členské štáty podnikli dostatočné politické opatrenia v záujme dodržania odporúčania Rady alebo rozhodnutia Rady o upozornení. Ak z tejto dôkladnej analýzy vyplýva, že predmetný členský štát si splnil svoje politické záväzky, v posúdení sa dospeje k záveru, že boli prijaté účinné opatrenia. Ak dôkladná analýza preukáže, že politické záväzky splnené neboli a očakáva sa, že cieľové hodnoty celkového deficitu nebudú dodržané, v posúdení sa dospeje k záveru, že účinné opatrenia neboli prijaté. Ak sa však očakáva, že cieľové hodnoty celkového deficitu budú splnené, postup by sa mal pozastaviť.

2.Posúdenie opatrení prijatých Portugalskom

2.1.Opatrenia uvedené v správe o prijatých opatreniach a aktualizované rozpočtové prognózy

Ako sa vysvetľuje v správe o prijatých opatreniach, predloženej 17. októbra 2016, v reakcii na rozhodnutie Rady o upozornení z 8. augusta 2016 Portugalsko pristúpilo k zmrazeniu medzispotreby vo výške 445 miliónov EUR (¼ % HDP). Očakáva sa, že toto opatrenie bude čiastočne kompenzovať faktory zvyšujúce deficit uvedené v danom dokumente. Na základe správy sa v roku 2016 počíta s deficitom verejných financií vo výške 2,4 % HDP, čo je o 0,2 % HDP viac ako je cieľ stanovený v programe stability na rok 2016. Rozdiel vyplýva najmä zo zhoršenia makroekonomického výhľadu v porovnaní s programom stability na rok 2016, čo prispieva k revízii prognózy daňových príjmov smerom nadol. Na strane výdavkov sa očakáva, že na zvýšenie deficitu verejných financií budú vplývať aj dva jednorazové faktory (jeden z nich sa týka subjektu pre správu aktív Oitante — vytvoreného v rámci riešenia krízovej situácie banky Banif — a druhý súvisí so zrušením dvoch koncesií).

2.2.Posúdenie prijatých opatrení